Reglerne er fulgt til punkt og prikke, siger Movia, men S-ordfører på Københavns Rådhus mener ikke, at selskabet kan være reklamen bekendt.

Når Danskernes Parti har fået lov til at købe reklamer bag på fire af Movias busser med budskabet om, at næste generation ”fortjener et dansk Danmark”, så er det udtryk for rent hykleri.

Det mener Lars Aslan Rasmussen, der er politisk ordfører for Socialdemokraterne i København, som er den største kommune i Movias område. Sidste år afviste Movia en reklame, som talte for en boykot af varer fra israelske bosættelser med henvisning til, at den var for kontroversiel.

Mange af vores buschauffører er udlændinge. Jeg synes ikke, man kan være bekendt over for dem, at man tillader sådan en reklame. Lars Aslan Rasmussen (S), Københavns Borgerrepræsentation

- I den sag brugte vi argumentet om, at der havde været mange problemer for danske jøder. Vi endte med at konkludere, at chaufførerne også skulle beskyttes for sådan noget. Nu vælger Movia så at reklamere for en organisation, hvis leder har sagt, at han har sit første jødedrab til gode, og at holocaust ikke har fundet sted. Det er dobbeltmoralsk, siger han til TV 2.

Ifølge Lars Aslan Rasmussen er den aktuelle sag ”langt, langt værre” end den foregående. Han efterlyser, at reglerne for annoncering på busserne bliver strammet.

- Hvis man ikke kan finde ud af nogle klarere regler, må man i det mindste sige, at man tager afstand fra bevægelser og organisationer, der er imod bestemte befolkningsgrupper. Mange af vores buschauffører er udlændinge. Jeg synes ikke, man kan være bekendt over for dem, at man tillader sådan en reklame.

Tidligere luftede også SFs medlem af Movias bestyrelse kritik af beslutningen.

- Indholdet i budskabet er meget problematisk. Der ligger en opfordring til folkemord eller deportering af en stor del af vores befolkning. Det er langt ude, sagde Jens Mandrup tidligere til TV 2.

Jakob Andersen, der er formand for 3F Chauffører København, som organiserer mange af Movias buschauffører, lægger ikke skjul på, at reklamen ikke falder i hans smag

- Jeg synes det er tudetosset at man tillader sådan nogle reklamer på offentlige busser. Især fordi 60 procent af chaufførerne har anden etnisk oprindelse, siger han til TV 2, men tilføjer dog, at retten til at reklamere for "alle mulige budskaber" er en del af ytringsfriheden.

Movia: Alt er foregået efter bogen

TV 2 ville gerne have spurgt Movias ledelse hvorvidt budskabet fra Danskernes Parti lever op til selskabets reklameregler, der fastslår, at reklamer ikke må diskriminere ”med hensyn til race, køn, religion, alder eller nationalitet”, men det har ikke været muligt at lave et interview. Movia har i stedet sendt en skriftlig kommentar til TV 2.

Her meddeler selskabet, at alt er foregået efter bogen.

- Vi har forståelse for, at nogen finder en reklame for Danskernes Parti ubehagelig, ligesom det kan være tilfældet med reklamer for andre politiske partier. Movia kan imidlertid ikke med hjemmel i vores reklameregler afvise en reklame for Danskernes Parti, da vi generelt tillader reklamer for politiske partier, og reklamen ikke i sig selv er ulovlig, skriver sekretariatschef i Movias kommunikationsafdeling Camilla Struckmann.

Det er operatørerne på de enkelte bussers ansvar at sælge reklamer. I dette tilfælde er det fire Arriva-busser, der har fået reklamen på bagsmækken. Movia oplyser til TV 2, at man har været i kontakt med Arriva og meddelt, at reklamen ikke kan afvises.

Arriva ønsker heller ikke at kommentere sagen over for TV 2 og henviser til, at man blot følger de regler, Movia har udstukket.